Ivan, Miroslav, poslanec NR SR (2019-04-05):
Vážené pani poslankyne, vážení páni poslanci, dovoľte predložiť mi odôvodnenie nášho návrhu na zvolanie schôdze Národnej rady Slovenskej republiky a návrhu na vyslovenie nedôvery členovi vlády Slovenskej republiky poverenému riadením Ministerstva dopravy a výstavby Slovenskej republiky Árpádovi Érsekovi. Dôvodom predloženia tohto návrhu na vyslovenie nedôvery sú viaceré skutočnosti, pre ktoré sme nadobudli presvedčenie, že minister dopravy a výstavby Slovenskej republiky Árpád Érsek by nemal zotrvať vo svojej funkcii, pretože ako minister je politicky zodpovedný za to, v akom stave máme v Slovenskej republike cestnú a železničnú infraštruktúru. Je tiež politicky zodpovedný za to, v akom stave sú služby štátneho železničného dopravcu a ako pasívne pristupuje k tomu, aby sa v dopravných službách niečo zmenilo k lepšiemu. Prakticky všetky diaľničné úseky, ktoré vo svojom funkčnom období zdedil, meškajú. Hoci ministrom dopravy je od 31. augusta 2016, nedokázal meškaniu nijako zabrániť. Informovanosť občanov, daňových poplatníkov o tom, kedy budú tieto úseky naozaj hotové a čo je príčinou zdržania, chýbajú. Cesty I. triedy, ktoré sú v skutočnosti hlavnou cestnou infraštruktúrou, pod jeho vedením neustále chátrajú viac a viac. Každý rok máme väčší objem ciest I. triedy v nevyhovujúcom alebo havarijnom stave. Každoročne nám narastá tiež počet mostov na cestách I. triedy v havarijnom stave a je len otázkou času, kedy kolaps jedného z nich zapríčiní absolútny dopravný chaos na cestách Slovenskej republiky. Zanedbávanie starostlivosti o tieto cesty a mosty sa každoročne prejavuje na množstve výtlkov a neustále odkladanie opráv menšieho charakteru spôsobuje výrazne vyššie náklady neskôr. Toto je neudržateľný stav a minister dopravy nie je schopný už niekoľko rokov tento stav zmeniť. Slovenskí motoristi prispievajú do štátneho rozpočtu cez rôzne dane a poplatky približne 2 mld. eur ročne. Späť do investícií do výstavby, údržby a opravy ciest vrátane diaľnic, ak nerátame eurofondy, dáva štát však menej ako 400 miliónov. Z tejto sumy ide ešte 125 mil. eur ročne na platbu za rýchlostnú cestu R1 a na opravy vyše tritisíc kilometrov ciest I. triedy ide ročne len 50 mil. eur, čo spôsobuje trvalé chátranie tejto infraštruktúry. Jednou z dôležitých príjmových položiek sú poplatky za používanie diaľnic. Ministra dopravy sme niekoľkokrát upozorňovali na potrebu riešiť jazdu zahraničných motoristov po slovenských diaľniciach bez platnej známky, ktoré boli zavedené od 1. 1. 2016. Výsledkom jeho nekonania je, že od 1. januára 2019 už sú premlčané prvé tieto priestupky, ktoré sa stali po 1. januári 2016, a to vždy po troch rokoch od priestupku. Minister dopravy mohol využiť niekoľko možností, ako týchto motoristov pokutovať, kým nepríde k dohode na úrovni Európskej únie, avšak nekonal a z toho dôvodu prišla Slovenská republika – a naďalej prichádza – o niekoľko miliónov eur v rozpočte ročne. Železničná infraštruktúra, teda koľajnice a železničné stanice, na tom nie sú o nič lepšie. Minister dopravy Árpád Érsek mal k dispozícii analýzy od Inštitútu finančnej politiky ministerstva financií o tom, ako ušetriť na železničnej infraštruktúre a ušetrené prostriedky investovať do modernizácie tej stávajúcej. Niekoľko tratí máme málo alebo vôbec využitých a v analýzach bolo niekoľko odporúčaní. Všetky tieto odporúčania minister, resp. manažéri v nim podriadených organizáciách ignorovali. Ďalšie úspory mohol minister čerpať zo sektoru železničných dopravných služieb, ak by na tento trh pustil súkromný sektor. Tu však naďalej minister posilňuje monopolného štátneho dopravcu ŽSSK a aj jedinú súťaž na liberalizáciu linky Banská Bystrica – Bratislava zrušil. Čo sa týka dopravných železničných služieb, ktoré objednáva ministerstvo dopravy vo verejnom záujme, tu aj napriek vlastnému názoru ministra dopravy, že tzv. vlaky zadarmo sú obyčajným populizmom, neurobil nič pre to, aby takéto neefektívne fungovanie železničných služieb zastavil. Nedostatok financií, ktoré z takéhoto opatrenia vyplynuli, nenechali na seba dlho čakať. Slovenská cestujúca verejnosť zažila na vlastnej koži, čo znamená horiaci rušeň, ocitnutie sa v noci na opustenom poli bez dostatočného informovania cestujúcich o situácii. Bolo len šťastnou náhodou, že horiace vlaky nemali za následok poškodenie zdravia alebo straty na životoch. Napriek množstvu takýchto mimoriadnych situácií minister dopravy neprijal žiadne ekonomické opatrenia, ktoré by tomu zabránili v budúcnosti. Namiesto toho, aby podnikateľské riziko spojené s prevádzkovaním železničných súprav a aj nákladmi preniesol na súkromný sektor, naďalej pokračuje v posilňovaní štátneho monopolu spoločnosti Železničná spoločnosť Slovensko. Nie je vylúčené, že niektoré havárie boli spôsobené práve nekvalitnou železničnou infraštruktúrou, ktorú spravujú Železnice Slovenskej republiky a na jej podfinancovanie upozorňoval aj generálny riaditeľ ŽSR, ktorý aj pre tieto dôvody nakoniec abdikoval. Posledným v časovej osi, ale najzávažnejším dôvodom na vyslovenie nedôvery ministrovi dopravy je spôsob riadenia a kontroly výstavby jedného z najdôležitejších úsekov diaľnice D1 Lietavská Lúčka – Tunel Višňové – Dubná Skala. Aj napriek tomu, že sme ho niekoľkokrát upozorňovali na hroziace riziká a zanedbávanie uplatňovania zmluvných podmienok zo strany objednávateľa – Národnej diaľničnej spoločnosti, minister dopravy túto skutočnosť bral na ľahkú váhu. Namiesto toho, aby hľadal všetky dostupné možnosti k vzájomnej dohode so zhotoviteľom, nakoniec sám navrhol dohodu o ukončení zmluvy s ním, ktorú predložil vláde. Dohoda má však znamenať ústupky oboch strán, v tomto prípade však ustúpil iba štát zastúpený ministrom dopravy Árpádom Érsekom. (Zaznievanie gongu.) Umožnil zhotoviteľovi odísť zo stavby prakticky bez finančných postihov a ešte k tomu nás daňových poplatníkov zaviazal odkúpiť zariadenie staveniska, ktoré tam zhotoviteľ zanechal. K tomu ešte náklady na bezpečnostné opatrenia a stráženie stavby, a to až do prevzatia staveniska novým zhotoviteľom, bez akejkoľvek garancie, kedy to bude. Žiaden plán a vyhliadky, kedy tento úsek diaľnice bude dokončený, len odhady. A čo je najhoršie, finančné požiadavky, ktoré počas výstavby zhotoviteľ vzniesol, sú stále predmetom posudzovania komisiou, a teda nie je vylúčené, že ich aj tak nakoniec budeme platiť. Teda dohoda, ktorá je výhodná pre zhotoviteľa, nie však pre štát. Spôsob ukončenia tejto zmluvy o výstavbe uvedeného diaľničného úseku a tým spôsobené škody, ktoré svojím konaním minister dopravy Árpád Érsek zapríčinil... (Zaznievanie gongu. Prerušenie vystúpenia predsedajúcim.)